DA Den Europæiske Unions Tidende C 19/21

Offentliggørelse af en ansøgning om godkendelse af en mindre ændring i henhold til artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2018/C 19/10)

Europa-Kommissionen har godkendt denne mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

ANSØGNING OM GODKENDELSE AF EN MINDRE ÆNDRING

Ansøgning om godkendelse af en mindre ændring i overensstemmelse med artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 (2)

»MAGIUN DE PRUNE TOPOLOVENI«

EU-nr.: PGI-RO-02194 — 30.9.2016

BOB ( ) BGB ( X ) GTS ( )

1. Ansøgende sammenslutning og legitim interesse

SC Sonimpex Topoloveni SRL Aleea Barajul Cucuteni, nr. 4 bloc M5A, scara 1, apartament 10 Bucureşti, område 3 RUMÆNIEN Tlf./fax +40 213402666; +40 213046066 e-mail sonimpex.magiun@gmail.com

Forretningssted: Topoloveni, strada Maximilian Popovici, nr. 56, judeţ Argeş, ROMÂNIA.

SC Sonimpex Topoloveni SRL er den eneste producent af »Magiunului de prune Topoloveni« og har derfor legitim interesse i at indsende denne ansøgning.

2. Medlemsstat eller tredjeland

Rumænien

3. Afsnit i varespecifikationen, som berøres af ændringen

— ☒ Beskrivelse af produktet — ☐ Bevis for oprindelse — ☒ Produktionsmetode — ☐ Tilknytning — ☐ Mærkning — ☒ Andet: navn og adresse på de myndigheder eller organer, der verificerer overholdelsen af kravene i varespecifikationen, med en angivelse af deres specifikke opgaver

4. Type ændring(er)

— ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som ikke kræver ændring af det offentliggjorte enhedsdokument. — ☒ Ændring af varespecifikationen for en registreret BOB eller BGB, som skal betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som kræver ændring af det offentliggjorte enhedsdokument. — ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, for hvilken et enhedsdokument (eller lignende) ikke er blevet offentliggjort. — ☐ Ændring af varespecifikationen for en registreret GTS, som betegnes som mindre i overensstemmelse med artikel 53, stk. 2, fjerde afsnit, i forordning (EU) nr. 1151/2012.

5. Ændring(er)

Beskrivelse af produktet

Produktet »Magiun de prune Topoloveni (BGB)« forbliver uændret, eftersom dets egenskaber opretholdes fuldt ud.

I varespecifikationens kapitel 3 »Beskrivelse af fødevaren« ændres »Holdbarheden« i punkt 3.3 fra 24 måneder til 36 måneder for produkter i glaskrukker.

Begrundelse

En analyse af produktets adfærd over tid, som er udført at et hold specialister fra produktionsanlægget og bekræftet af specialiserede laboratorieprøvninger, viste, at de fysisk-kemiske og organoleptiske egenskaber ved produktet »Magiun de prune Topoloveni (BGB)« ikke forringes. (Prøvningsrapport nr. 2908/4.7.2016 og 3066/14.7.2016, resultater og fortolkninger af sensoriske analyser af »Magiun de prune Topoloveni — beskyttet geografisk betegnelse« nr. 945/14.7.2016 udgivet af laboratoriet ved Bukarest IBA [Institut for bioressourcer fra fødevarer]).

Produktionsmetode

Fremstillingsmetoden har ikke ændret sig. Det er dog nødvendigt med enkelte rettelser og ajourføringer af visse begreber og værdier i den oprindelige varespecifikation og enhedsdokumentet.

1. Redaktionel fejl: i stedet for »50-52 grader Brix« er den korrekte værdi »55 grader Brix«.

Der optrådte en redaktionel fejl i den oprindelige varespecifikation (i kapitel 6 »Beskrivelse af metoden til produktion af fødevaren« under »Koncentrering«): — I stedet for »50-52 grader Brix« er den korrekte værdi »55 grader Brix«. Denne fejl var også medtaget i det oprindelige enhedsdokument (i kapitel 3.5 »Specifikke produktionsfaser, som skal finde sted i det afgrænsede geografiske område:«, i afsnittet »Koncentrering:«).

Begrundelse

Den ansøgende sammenslutning mener, at det er nødvendigt at rette trykfejl, fordi den korrekte værdi på »55 grader Brix« er nævnt i varespecifikationen i kapitel 3 »Beskrivelse af fødevaren«, punkt 3.2 »Fysiske og kemiske egenskaber« under parameteren »Tørvægt«. Der var en redaktionel fejl i varespecifikationen og enhedsdokumentet som nævnt ovenfor.

2. »ankerformede røreskeer af træ« erstattes med »ankerformede røreskeer«.

Begrundelse

For at kunne kontrollere produktkvaliteten nøje, investerede produktionsanlægget i moderniseret udstyr, hvilket omfattede indkøb af nye dobbeltvæggede kedler til reduktion af blommemassen. Til røring i de nye kedler anvendes ankerformede røreskeer af rustfrit stål. Ændringen af materialet, som røreskeerne er fremstillet af, påvirker ikke det færdige produkts organoleptiske egenskaber. Ordlyden »af træ« udgår i formuleringen »ankerformede røreskeer af træ« i specifikationen (kapitel 6 »Beskrivelse af metoden til produktion af fødevaren« i punkt 2 »Koncentrering:«) og i enhedsdokumentet (kapitel 3.5 »Specifikke produktionsfaser, som skal finde sted i det afgrænsede geografiske område«, og kapitel 5 »Tilknytning til det geografiske område«, punkt 5.2 og 5.3, sjette afsnit).

Ændringen stemmer overens med kravene i Europa-Parlamentets og Rådets forordning (EF) nr. 852/2004 (3) [Kapitel 5 — Krav til udstyr, artikel 1, litra b)].

3. formuleringen »der ikke bruger store mængder kunstgødning« udgår af varespecifikationen og enhedsdokumentet.

Begrundelse

Vi foreslår, at formuleringen »der ikke bruger store mængder kunstgødning« udgår af punkt 3.3 i enhedsdokumentet og af varespecifikationen (side 4 — »Beskrivelse af fødevaren«), eftersom den ikke påvirker det endelige produkt betydeligt eller i væsentlig grad ændrer produktets fysisk-kemiske egenskaber.

Vores begrundelse for at lade ordlyden »der ikke bruger store mængder kunstgødning«, udgå, er at vi ønskede at producere »Magiun de prune Topoloveni — BGB« økologisk, men eftersom der ikke var nogen markedsefterspørgsel efter et sådant produkt i Rumænien, besluttede vi at opgive denne plan.

Andet

1. Navn og adresse på de myndigheder, der verificerer overholdelsen af bestemmelserne i varespecifikationen

Begrundelse

I kapitel 9 i varespecifikationen »Navn og adresse på de myndigheder og organer, der verificerer overholdelsen af kravene i varespecifikationen, med en angivelse af deres specifikke opgaver«, anmoder den ansøgende sammenslutning om, at navnet på og identifikationsdataene for certificeringsorganet ændres fra »LAREX CERT« til »CERTIND SA«. Denne ændring finder også anvendelse på enhedsdokumentet i sidste afsnit i punkt 3.7, »Specifikke mærkningsregler«.

Inspektions- og certificeringsorganet CERTIND SA er akkrediteret i henhold til SR EN ISO/CEI 17065:2013, hvad angår BOB-/BGB-certificeringsordninger, baseret på kravene i forordning (EU) nr. 1151/2012.

6. Ajourført varespecifikation (kun for BOB og BGB)

Link til varespecifikationen offentliggøres på webstedet www.madr.ro 1. udgave, 1. revision (december 2015)

http://www.madr.ro/industrie-alimentara/sisteme-de-calitate-europene-si-indicatii-geografice/produse-agricole-si-alimentare/caiete-de-sarcini-2016.html

ENHEDSDOKUMENT

»MAGIUN DE PRUNE TOPOLOVENI«

EU-nr.: PGI-RO-02194 — 30.9.2016

BOB ( ) BGB ( X )

1. Betegnelse

»Magiun de prune Topoloveni«

2. Medlemsstat eller tredjeland

Rumænien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Magiun de prune Topoloveni« (blommemarmelade) er en fin ensartet og klumpfri masse uden rester af blommeskind og med blank overflade. Disse egenskaber skyldes den lokale produktionsmetode. »Magiun de prune Topoloveni« fremstilles af fuldmodne blommer af høj kvalitet, som er omhyggeligt udvalgt. Blommeskindet indarbejdes i det endelige produkt, hvilket øger dets ernæringsmæssige egenskaber, da skindet som bekendt indeholder flest aktive biologiske stoffer, fytonæringsstoffer (antioxidanter, vitaminer, opløselige og uopløselige kostfibre, osv.).

Blommemarmeladen har en mørkebrun farve, som skyldes de fuldmodne blommer og den lange kogetid i koncentreringsfasen.

Blommemarmeladen har en behagelig sursød smag af fuldmodne blommer og en kraftig og behagelig aroma. Den har ingen brændt, gæret eller muggen lugt eller smag.

3.3. Foder (kun for produkter af animalsk oprindelse) og råvarer (kun for forarbejdede produkter)

Ved fremstillingen af »Magiun de prune Topoloveni« anvendes fuldmodne blommer af arten Prunus domestica L. ssp domestica og dens varieteter: Stanley, Piteștean, Tuleu timpuriu, Tuleu gras, Grasă ameliorată, Grasă Românească, Bistrițeană, Vânătă Românească, Brumării, Vâlcean, Centenar, Pescăruș, Dâmbovița, Tomnatici de Caransebeș, Silvia, Boambe de Leordeni.

Frugterne af disse varieteter har de egenskaber, der er nødvendige for marmeladefremstillingen, på grund af deres høje indhold af kulhydrater (naturligt sukker) og C-vitamin, som skyldes blommernes lange modningstid ved moderat (mild) temperatur.

Der anvendes kun fuldmodne og omhyggeligt udvalgte frugter ved fremstillingen af »Magiun de prune Topoloveni«. Frugterne skal være sunde, og der må ikke være tegn på råd, fysiske skader eller synlige skader forårsaget af insekter, mider eller andre skadedyr.

3.4. Specifikke etaper af produktionen, som skal finde sted i det afgrænsede geografiske område

—

3.5. Særlige regler for udskæring, rivning eller emballering osv. af det produkt, som betegnelsen henviser til

Det anlæg, hvor blommerne skal forarbejdes med henblik på fremstilling af »Magiun de prune Topoloveni«, skal ligge i det geografiske område, der er angivet i punkt 4.

Indlevering: Blommerne indleveres i forarbejdningsafdelingen, hvor de oplagres i lokaler, der er beregnet specielt til dette formål, og som er kølige, rene og lugtfri.

Vask: Vaskningen foregår mekanisk i vaskemaskiner, der er forsynet med brusere til skylning med koldt drikkevand. Vaskningen foregår under konstant overvågning for at undgå, at der kommer sand eller andre urenheder i det endelige produkt.

Sortering: De vaskede blommer anbringes på transportbånd med henblik på frasortering af uegnede blommer.

Varmebehandling: Blommerne dampskoldes i særlige anlæg af rustfrit stål ved en temperatur på 80 °C og under 1,5 atmosfæres tryk i 4-5 min.

Sigtning foregår i to etaper: I første etape anvendes sigter med en maskestørrelse på højst 3 mm, og i anden etape anvendes sigter med en maskestørrelse på mellem 1,8-2 mm med henblik på at opnå en frugtmasse, der er så ren og ensartet som mulig.

Koncentrering: Blommemassen koncentreres ved kogning i dobbeltvæggede åbne kedler, indtil der opnås en koncentration på mindst 55 % tørstof, og dermed »Magiun de prune Topoloveni«. Koncentreringen består i at fjerne vandet fra blommerne ved en kontrolleret temperatur og foregår ved hjælp af damp, der cirkulerer gennem kedlernes dobbelte vægge, indtil produktet opnår en koncentration på 55 grader Brix. Processen varer 9-12 timer afhængigt af råmaterialets tørstofindhold.

De dobbeltvæggede kedler er forsynet med ankerformede røreskeer, som sikrer konstant (kontinuerlig) homogenisering af blommemassen for at forhindre, at den klæber sig fast eller karamelliserer. Koncentrationen og dermed det endelige produkts kvalitet kontrolleres af uddannet personale ved hjælp af et bærbart refraktometer. Kogetiden bør ikke forlænges, efter at der er opnået en koncentration på 60 grader Brix, fordi marmeladen derved kan få en brændt lugt og smag, og hvis kogetiden nedsættes, kan det medføre gæring af det endelige produkt.

Omhældning — afkøling: Blommemarmeladen fordeles ligeligt i tre 200 l tønder, som er foret med PVC-poser (fødevarefilm). Den påfyldes manuelt ved hjælp af træskovle (store skeer) og anbringes i tynde lag med henblik på hurtigere afkøling til stuetemperatur og efterfølgende oplagring i særligt indrettede lokaler.

Påfyldning af tønderne, der er foret med fødevarefilm, sker gradvis over 5-7 dage, indtil »Magiun de prune Topoloveni« er afkølet fuldstændig til stuetemperatur. Kontrollen af, om produktet er afkølet, foretages organoleptisk ved hjælp af en skovl eller øseske af træ.

Det er forbudt at tilsætte konserveringsmidler eller sødestoffer uanset de anvendte råmaterialers kvalitet.

3.6. Særlige regler for mærkning af det produkt, den registrerede betegnelse henviser til

Emballering og oplagring foregår i det afgrænsede geografiske område, nemlig i byen Tolopoveni, for at produktets (»Magiun de prune Topoloveni«) egenskaber ikke skal ændre sig. Modnings- og tørringsprocessen i forbindelse med »Magiun de prune Topoloveni« skal overholdes nøje.

Hvis emballeringsprocessen ikke gennemføres korrekt, vil fysiske, kemiske og biologiske stoffer, som reagerer, når de påvirkes af luften og varmen uden for tønderne, nemlig kunne ændre marmeladens farve, lugt og smag.

Produktet skal overvåges i hele emballerings- og afkølingsperioden, for at der ikke sker en kondensering, dvs. at der opstår en mikroskopisk mængde vand, som kan fremme udvikling af mikroorganismer (bakterier, gær og mug).

»Magiun de prune Topoloveni« emballeres i bulk og i glaskrukker.

Emballering i bulk sker i tønder, hvori der indsættes fødevarefilm (PVC-pose). Tønderne med marmelade sættes til afkøling, PVC-posernes kanter rengøres og foldes sammen, der pålægges endnu et PVC-lag (fødevarefilm), hvorefter tønderne lukkes tæt med låg.

Emballering i bulk er nødvendig, fordi der som råmateriale kun anvendes fuldmodne blommer, der kan købes i en kort periode på højst 60 dage om året (15. august til senest 15. oktober). Emballeringen i bulk underkastes ikke nogen pasteuriseringsproces.

Med hensyn til emballeringen i glaskrukker, påfyldes »Magiun de prune Topoloveni« automatisk (i et emballeringsanlæg), hvorefter glaskrukkerne lukkes med låg og sendes til pasteurisering, der foregår således:

— glaskrukker på 350 g: Temperaturen sættes op til 100 °C i 15 minutter, holdes på dette niveau i 25 minutter og nedsættes til udgangstemperaturen i 15 minutter

— glaskrukker på 800 g: Temperaturen sættes op til 105 °C i 15 minutter, holdes på dette niveau i 45 minutter og nedsættes til udgangstemperaturen i 15 minutter.

Krukkerne med »Magiun de prune Tolopoveni« tages ud af autoklaven, anbringes i kasser og oplagres i særligt indrettede lokaler, dvs. i lagerum, som er rene, kølige (højst 20 °C), godt ventilerede, frostsikre og lugtfri.

Skoldningen af blommerne, koncentreringen af blommemassen og sidste fase i fremstillingen af »Magiun de prune Topoloveni«, dvs. emballeringen i bulk (i tønder), tager lang tid, hvilket er karakteristisk for »Magiun de prune Topoloveni«.

Hvert styk emballage bærer producentens mærke. Dette skal indeholde betegnelsen »Magiun de prune Topoloveni«. Efter fællesskabsregistreringen skal ordene »beskyttet geografisk betegnelse« eller forkortelsen BGB figurere på emballagens mærkning ved siden af produktets betegnelse: »Magiun de prune Topoloveni«

På højre side af mærkningen anføres inspektions- og certificeringsorganets produktcertificeringsmærke, »CERTIND SA«.

4. Præcis afgrænsning af det geografiske område

— byen Topoloveni

— landsbyen Vițichești

— landsbyen Țigănești

— landsbyen Boțarcani

— landsbyen Gorănești

— landsbyen Crințești

— landsbyen Inuri

— landsbyen Goleștii Badii

5. Tilknytning til det geografiske område

Det geografiske områdes egenart:

Frugtdyrkningsområdet Topoloveni egner sig godt til dyrkning af blommer på grund af det tempererede fastlandsklima og områdets jordbundsforhold især på skråningerne, hvor de årlige gennemsnitstemperaturer er højere end i de øvrige frugtdyrkningsområder. Området er kendetegnet ved rødbrun podsoljord.

Den mest udbredte jordbundstype er brun jord, der strækker sig fra luvisoler til eroderede aflejringer med middelhøjt eller lavt humusindhold.

Områdets klimaforhold egner sig godt til frugtavl: flerårig gennemsnitstemperatur på 9,7 °C, absolut maksimumtemperatur på 38,8 °C, absolut minimumtemperatur på – 24,4 °C og en årlig nedbørsmængde på 663,3 mm.

Efterårets første frost kommer i slutningen af oktober, og den sidste frost forekommer i sidste halvdel af april eller helt undtagelsesvis endnu senere.

Mængden af de forskellige varieteter afhænger af klimaforholdene i de enkelte år.

Der dyrkes blommer på ca. 25 % af hele det areal, som er beregnet til frugtavl, idet blommehaverne udgør ca. 17 000 ha i Argeș.

Den lokale befolknings viden om udvælgelsen af blommerne og anvendelsen af kognings- og modningsprocessen, og den organoleptiske kontrol med produktet har bidraget til at bevare og udvikle metoden til marmeladefremstilling i det geografiske område.

Produktets egenart:

»Magiun de prune Topoloveni« er et ensartet produkt, der fremstilles på grundlag af fuldmodne blommer, som er omhyggeligt udvalgt og derpå kogt i specialkedler (med dobbelte vægge) uden direkte ild og under konstant omrøring ved hjælp af skeer. Da vandet fjernes fra produktet, er »Magiun de prune Topoloveni« rig på opløselige og uopløselige kostfibre (34,2 %), og det indeholder hverken tilsat sukker eller nogen anden form for sødestoffer, og det har aroma, lugt og smag af blommer.

Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Tilknytningen mellem »Magiun de prune Topoloveni« og produktionsområdet hviler især på produktets omdømme, som er baseret på en lang og særlig produktionstradition og de særlige kvalitative og sundhedsfremmende egenskaber, der skyldes lokalbefolkningens viden og anvendelse af den lokale metode.

Den lokale produktionsmetode består i forarbejdning af en række blommevarieteter ved kogning i dobbeltvæggede åbne kedler og ved konstant omrøring af blommemassen, indtil der efter lang tid opnås en marmelade uden tilsætning af sukker eller konserveringsmidler.

Lokalbefolkningens kompetence og erfaring adskiller sig fra de metoder, der anvendes i andre dele af Rumænien og i naboregionerne, fordi kogningen og koncentreringen foretages i åbne dobbeltvæggede kedler og ikke under vakuum.

Gennem tiderne er den lokale metode til marmeladefremstilling blevet overleveret fra generation til generation, og dens omdømme er således blevet bevaret både i det afgrænsede geografiske område og i landet som helhed.

Marmeladen, der er nævnt i etnografiske dokumenter, er af stor betydning for langt størstedelen af indbyggerne i Topoloveni-området og en af områdets indtægtskilder. Topoloveni-markedet, som er områdets største marked, er blevet berømt i hele regionen syd for Carpaterne for handel med blommeprodukter, især marmelade.

Da vandet fjernes fra blommerne under kogningen, sikrer koncentreringen af blommerne ved en kontrolleret temperatur og homogeniseringen gennem konstant omrøring ved hjælp af skeer, at der opnås den kvalitet og de egenskaber, der er karakteristiske for »Magiun de prune Topoloveni«. Disse tekniske faser findes ikke i andre regioner.

Det omdømme, som kendetegner »Magiun de prune Topoloveni«, skyldes en lang tradition for marmeladefremstilling i Topoloveni. Ifølge de lokale arkiver går traditionen for marmeladefremstilling tilbage til 1914, hvor den første marmeladefabrik blev grundlagt af en lokal familie (familien Maximilian Popovici).

I 1941 overtog landbrugsministeriet fabrikken under navnet »Cooperativa din Topoloveni« (Topoloveni-kooperativet) med det formål at udvide produktionskapaciteten for blommemarmelade. Fabrikkens navn blev i 1972 ændret til »Interprinderea de legume și fructe Pitești« (Frugt- og grøntvirksomheden Pitești). I 1981 blev fabrikken overtaget af den lokale administration under navnet »Interprinderea de prelucrarea și industrializarea legumelor si fructelor Topoloveni« (Forarbejdnings- og industrialiseringsvirksomhed for frugt og grøntsager i Topoloveni). I begyndelsen af 2001 blev fabrikken overtaget af SC Sonimpex Serv Com SRL. Produktionen af »Magiun de prune Topoloveni« andrager på nuværende tidspunkt ca. 200 ton om året.

Det omdømme, der er knyttet til »Magiun de prune Topoloveni«, skyldes artikler i pressen og publikationer (specialudgivelser), som ofte gengives i den lokale og nationale presse (Jurnalul Național, Adevărul, the Money Channel, Gândul, Capital), og de præmier, produktet har vundet siden 2002 ved deltagelse i udstillinger, nemlig Salonul Național de conserve (den nationale udstilling af konservesprodukter), der tilrettelægges af Uniunea Generală a Industriașilor din Romănia (den rumænske industriforening), hvor det har vundet guldmedalje (Premiul de Excelență Marca de Aur — Magiun). »Magiun de prune Topoloveni« fik også en pris i 2010 af ITQI (Internațional Taste & Quality Institute).

I perioden 2008-2010 blev der tilrettelagt udsendelser om forskellige emner i de lokale og nationale massemedier for at gøre fremstød for de særlige egenskaber ved »Magiun de prune Topoloveni«. Den fortsatte anvendelse af salgsfremstød gennem markeder, som svarer til Topoloveni-markedet, er med til at bevare produktets autentiske karakter.

Den særlige lokalkulinariske tradition for blommemarmelade er også blevet styrket gennem præsentation (smagsprøver) af produktet på nationale og internationale messer og udstillinger (Grüne Woche i Berlin, Fruit Logistica i Berlin, Alimentaria i Barcelona).

Henvisning til offentliggørelsen af varespecifikationen:

(artikel 6, stk. 1, andet afsnit, i nærværende forordning)

http://www.madr.ro/industrie-alimentara/sisteme-de-calitate-europene-si-indicatii-geografice/produse-agricole-si-alimentare/caiete-de-sarcini-2016.html

(1) EUT L 179 af 19.6.2014, s. 17.

(2) EUT L 343 af 14.12.2012, s. 1.

(3) EUT L 139 af 30.4.2004, s. 1.